Carsten Hansen (S), 2000-11-16:
Det lovforslag, vi skal i gang med at behandle her, er jo en udmøntning af finanslovaftalen og satsreguleringsaftalen for 2001.
Vi synes jo i Socialdemokratiet, at det er et godt lovforslag, der indeholder tre elementer: Det indeholder boliger til yngre fysisk handicappede, en forbedring af servicearealtilskuddet og en udvidelse og forlængelse af forsøgsordningen med såkaldte skæve huse til skæve eksistenser. Lad mig tage fat i den første del af lovforslaget, boliger til yngre fysisk handicappede, og lad mig sige der, at et moderne samfund kendetegnes jo af den måde, det behandler de svageste på.
Derfor har det længe fra socialdemokratisk side været et ønske, at vi kunne sikre flere og bedre bomuligheder for vore unge fysisk handicappede.
Der er en undersøgelse fra By- og Boligministeriet tilbage fra 1996, der peger på, at forholdene for en række yngre handicappede ikke er tilfredsstillende.
Den undersøgelse viste også, at en del af denne gruppe faktisk bliver visiteret til vores almindelige plejehjem, hvor de bor sammen med ældre mennesker.
Det er ikke tidssvarende.
Årsagen er faktisk, at der er mangel på egnede boliger, samt at der også er et behov for at skabe et differentieret tilbud af velegnede boliger, herunder bofællesskaber, men også en række sociale tilbud i forbindelse med boligen.
Derfor hilser vi nu med tilfredshed, at der bliver sat gang i arbejdet med at skaffe flere gode og velegnede boliger til denne gruppe og dermed skabe rammer for et bedre liv og også være med til at understøtte andre aktiviteter for denne gruppe i boligområderne og dermed sikre en større ligebehandling af handicappede og ikke mindst mulighed for at indrette og etablere handicapboliger i den almene sektor.
Det her forslag vil vi følge nøje med de 15 mio. kr., der er afsat i 2001, og også med det formål at kunne følge aftalen op.
Det er vi meget glade for.
Der er heller ingen tvivl om, at der er behov for en hurtig indsats for at forbedre indsatsen for denne her gruppe, og derfor anser vi de 112 mio. kr., der er afsat i finansloven, som en meget vigtig brik i arbejdet med at forbedre forholdene på boligområdet for en af de allersvageste grupper.
Det næste, jeg vil forholde mig til, er forbedringen af arealtilskuddet, og det er jo 59 mio. kr., vi taler om.
Det her forslag skal jo ses i forbindelse med regeringens ønske om at skabe flere og moderne ældreboliger og i sammenhæng med kommuneaftalen, som jo sikrer kommunerne en bedre låneadgang til at etablere de flere almene boliger, herunder specielt ældreboligerne.
Der ligger jo i det, at man vil forøge kommunernes incitament til at bygge flere ældreboliger, og vi forbedrer jo her den eksisterende ordning med 25 pct. pr. bolig, altså en forhøjelse på 10.000 kr. pr. bolig, og vi ændrer også tilskuddet fra at løbe over 14 år til et investeringstilskud her og nu.
Alt i alt synes vi, det er et godt forslag, der vil lette likviditeten, ligesom administrationen bliver lettere, og samtidig - og det er her, hvor jeg synes, at det bedste i det ligger - kan vi påregne en årlig tilvækst på 1.000 plejeboliger.
Vi har behov for at erstatte nogle af de utidssvarende ældreboliger, vi har i øjeblikket.
Det sidste, jeg vil kommentere, er selvfølgelig udvidelsen og forlængelsen af forsøgsordningen med boliger til særligt udsatte grupper. Der skal ikke herske nogen som helst tvivl om, at det er en indsats, vi prioriterer meget højt i Socialdemokratiet, og derfor er vi glade for den udvidelse med 30 mio. kr. og forlængelsen, der er på 2 år, og vi hilser med glæde, at det endnu en gang er lykkedes at sætte fokus på at skabe bedre vilkår for en meget udsat gruppe.
Den forsøgsordning, der er, er jo en del af Socialministeriets og Boligministeriets handlingsplan for hjemløse, men den her gruppes problemer løses altså ikke ved at bygge flere almindelige boliger.
Det er derfor, vi på boligområdet også skulle kunne tilbyde skæve boliger til skæve eksistenser.
Afslutningsvis vil jeg sige, at vi i Socialdemokratiet ser de her tre forslag som meget vigtige brikker i det videre arbejde med at understøtte svage grupper på boligmarkedet
, og vi støtter selvfølgelig lovforslaget og ser det som et helt klart udtryk for, at her får tre meget forskellige svage grupper på boligområdet et løft, og vi glæder os til det videre arbejde.